अर्को हप्ता कार्तिक ४ गते शनिवार परेको भाइटीकाको उत्तम साइत बिहान ११ बजेर ५१ मिनेटमा रहेको नेपाल पञ्चाङ्ग निर्णायक समितिले जनाएको छ ।
समितिका अध्यक्ष प्रा डा रामचन्द्र गौतमका अनुसार भाइटीकाका समय दाजुभाइले पश्चिम फर्केर बस्न र दिदीबहिनीले पूर्व फर्केर टीका लगाउँदा शुभ हुन्छ ।
यस वर्षको यमपञ्चक अर्थात् तिहार पर्व असोज ३१ गते मंगलबारदेखि सुरु हुँदैछ । ३१ गते कार्तिक कृष्ण त्रयोदशीका दिन काग तिहार र धनवन्तरी जयन्ती परेको छ ।
यसैगरि कात्तिक १ गते बुधबार कुकुर तिहार र नरक चतुर्दशी छ । २ गते बिहीबार लक्ष्मी पूजा परेको छ भने कात्तिक ३ गते शुक्रबार गाई, गोरु तिहार, कृषक र गोवद्र्धन पूजा एकैदिन परेको छ ।
कुल परम्पराअनुसार कसैले लक्ष्मीपूजाको दिन बिहान पनि गाई पूजा गर्ने गरेका छन् । शास्त्रीयरूपमा गाईको पूजा भने कार्तिक शुक्ल प्रतिपदाकै दिन हुनुपर्ने अध्यक्ष गौतमको भनाई छ ।
काठमाडौं । नेपाल विद्युत प्राधिकरणले हिन्दुहरुको दोस्रो ठूलो चाड तिहारको अवसरमा बढी विद्युत खपत गर्ने उपकरण नचलाउन ग्राहक वर्गमा अनुरोध गरेको छ । तिहारमा विद्युतको माग बढी हुने हुँदा उत्सव बत्ती, बढी क्षमताका बत्ती, हिटर, राइस कुकर, ओभन, आइरन, इन्डक्सन हिटर, पानी तान्ने मोटरलगायतका उपकरण नचलाई आपूर्ति नियमित गर्न सहयोग पुर्याउन अनुरोध गरिएको हो ।
साँझको समयमा बढी विद्युत खपत गर्ने उपकरणको प्रयोग गर्दा ट्रान्सफर्मर तथा फिडर लाइन ओभरलोड भइ ट्रीप हुन सक्ने भएकाले साँझ ५ बजेदेखि राती १० बजेबाहेकको समयमा चलाउन सकिने प्राधिकरणले जनाएको छ ।
साँझमा विद्युतको बढी माग भएको समयमा यस्ता उपकरण चलाउँदा सबस्टेसन एवं ग्रीड प्रणालीमा समस्या आएर आपूर्ति नै बन्द हुनसक्ने हुँदा उपकरणको न्युन प्रयोग गरेर सहयोग पुर्याउन प्राधिकरणले आग्रह गरेको छ ।
गतवर्ष लक्ष्मी पूजाको दिन विद्युतको माग १४ सय ४४ मेगावाट पुगेको थियो । यसपटक माग बढेर १५ सय मेगावाटभन्दा माथि पुग्ने प्राधिकरणको अनुमान छ ।